C 106/1

Uznesenie Európskeho výboru regiónov o kampani na očkovanie proti ochoreniu COVID-19

(2021/C 106/01)

EURÓPSKY VÝBOR REGIÓNOV (VR)

1. podporuje stratégiu EÚ v oblasti vakcín ako prejav solidarity, jednoty a účinnosti a ako proces založený na zásadách rovnakého prístupu k vakcínam pre všetkých občanov EÚ, cenovej dostupnosti a bezpečnosti. Odmieta „nacionalizmus“ v oblasti vakcín, ktorý je v rozpore s týmito zásadami;

2. víta prelomový úspech vedeckého výskumu a inovácie, ktoré vďaka celosvetovej spolupráci priniesli v rekordne krátkom čase bezpečné a účinné vakcíny. Domnieva sa, že očkovanie zásadne zmení situáciu a umožní nám konečne sa dostať z najhoršieho a začať sa zotavovať z dramatických dôsledkov pandémie na spoločenský a hospodársky život, ako aj na duševné zdravie v EÚ. Očkovanie samo osebe však nestačí a počty nakazených sa musia rýchlo znížiť, kým sa objavia nové varianty, v prípade ktorých účinnosť súčasných vakcín ešte nie je preukázaná;

3. žiada, aby postup schvaľovania vakcín proti ochoreniu COVID-19 a rokovací postup o prístupe k nim boli transparentné, a dúfa, že v súvislosti s prebiehajúcim nákupom a ďalšími nákupmi očkovacích dávok bude naďalej zabezpečená dobrá koordinácia a informovanosť na úrovni EÚ. Vyzýva členské štáty, aby k vakcínam pristupovali inak, ako sa správali na začiatku pandémie, keď sa niektoré z nich nezachovali solidárne, čo malo za následok nedostatok ochranných prostriedkov, rúšok a dýchacích prístrojov;

4. podporuje očkovacie kampane EÚ, Svetovej zdravotníckej organizácie a členských štátov a vyzýva, aby sa zvýšila výroba a dodávky vakcín, urýchlilo očkovanie a poskytovalo viac informácií, čím sa zabezpečí, že občanom EÚ bude termín očkovania ponúknutý čo najskôr, na základe jednoduchého a zrýchleného postupu a bez ohľadu na ich zemepisnú polohu;

5. so znepokojením konštatuje, že vírus ochorenia COVID-19 stále pretrváva a v Európe aj vo svete je ťažké dostať pandémiu pod kontrolu a vyjsť zo začarovaného kruhu reštriktívnych opatrení. Okrem toho má obavy v súvislosti s aktuálnou výrobou a nasadením vakcín v EÚ, keďže niektorí výrobcovia vakcín podstatne znížili objem dodávok, a vnútroštátne orgány sú tak nútené prehodnotiť svoje plány distribúcie vakcín. Z tohto dôvodu považuje za kľúčové, aby európske inštitúcie prijali vhodné opatrenia, ktorými zaistia, že výrobcovia dodržia svoje zmluvné záväzky;

6. prízvukuje, že mnohé miestne a regionálne samosprávy majú právomoci v oblasti zdravia a sú pripravené pomôcť s nasadením vakcíny, najmä z hľadiska logistiky, a podieľať sa na kampaniach a osvetových aktivitách s cieľom získať väčšiu dôveru a súhlas občanov a urýchliť vakcinačný proces. Preto naliehavo žiada členské štáty, aby do svojich kampaní a rýchleho zavádzania svojich stratégií očkovania aktívne zapojili miestne a regionálne samosprávy;

7. keďže na to, aby sa pandémia skončila, musí byť zaočkovaných 70 % obyvateľstva, je znepokojený tým, že v roku 2021 sa chce dať zaočkovať menej ako polovica európskeho obyvateľstva, pričom takmer jedna tretina obyvateľov v siedmich členských štátoch očkovanie celkom odmieta a takmer dve tretiny Európanov si myslia, že vakcíny boli vyrobené príliš rýchlo ( 1 )

8. zastáva názor, že je nevyhnutné uistiť verejnosť o tom, že použitá technológia je bezpečná a že rýchla výroba je výsledkom nadpriemerne vysokej úrovne finančných a ľudských zdrojov zameraných na vývoj vakcín. Domnieva sa, že vedúci predstavitelia nižších úrovní verejnej správy majú ideálne možnosti na to, aby pomohli sprostredkovať toto ubezpečujúce posolstvo;

9. varuje pred účinkami falošných správ a dezinformácií, ktoré by mohli ohroziť vyhliadky na rýchle hromadné očkovanie a žiada, aby sa viac informovalo o možných podvodoch v súvislosti s očkovacími kampaňami. Domnieva sa, že zapojenie miestnych a regionálnych samospráv by mohlo výrazne pomôcť zamedziť dezinformáciám a zmierniť neistotu okolo očkovania;

10. žiada, aby sa vytvoril európsky prehľad, ktorý umožní monitorovať zaočkovanosť a distribúciu vakcín v jednotlivých regiónoch, vďaka čomu sa zlepší transparentnosť a koordinácia a bude možné ľahšie zistiť prípadné nedostatky. Domnieva sa, že verejnosť by mala byť plne informovaná o povoleniach, dostupnosti a nasadení vakcín proti ochoreniu COVID-19;

11. ponúka svoju pomoc a pomoc svojich členov a členiek Európskej komisii a členským štátom pri podpore očkovacích kampaní prostredníctvom výmeny osvedčených postupov a šírenia informácií;

12. podporuje zámer Rady vytvoriť štandardizovanú a interoperabilnú formu dokladu o očkovaní na lekárske účely, keďže dokumentácia o očkovaní je z lekárskeho hľadiska nevyhnutná;

13. trvá na tom, že EÚ by mala zohrávať vedúcu úlohu v uľahčovaní prístupu k vakcínam na celom svete;

14. žiada, aby sa podrobne prehodnotila reakcia Európskej únie, členských štátov, regiónov a obcí na vypuknutie pandémie ochorenia COVID-19 a aby sa z toho vyvodili patričné závery z medicínskeho, hospodárskeho, spoločenského a administratívneho hľadiska, ako aj z hľadiska právomocí.

V Bruseli 5. februára 2021 Predseda Európskeho výboru regiónov Apostolos TZITZIKOSTAS

(1) Prieskum Európskej komisie (DG COMM.A3): Public Opinion on COVID-19 Vaccination in the EU, december 2020.